Kui õpetajate teekonnast digitaalselt kõrgelt haritud kodanikeks on mitmel korral räägitud siis trimestri lõpul oleks paslik kiita ka õpilasi ning võtta kokku nende ägedad tegemised digiõpetuse tundides. Siinkohal on esitatud muidugi vaid põgusad näited õpilaste töödest.
Tegusad on olnud 6. klassi õpilased, kelle toimetamised digiõpetuses on olnud seotud bioloogia tundides õpitavaga. Nii kujundati õppekäiku tutvustavad postrid postermywall keskkonnas.
Elisabethi töö:
Komposti valmistamise eksperimendist valmisid videod (siin Anastacia ja Mari-Anni video) ja kodulehekülje loomise ülesandes tegi Pille-Riin valmis lehe, kuhu lisada ülevaade ka tulevikus saadavatest teadmistest.
Teine ja kolmas klass harjutasid esitluste tegemist ning otsisid infot nende loomade ja taimede kohta, millega loodusõpetuse tunnis tegelesid. Anna ja Linde tegid esitluse pandakarust, Jass uuris aga teelehte.
5. klass koostas lõiminguna inimeseõpetuse tunnis käsitletud tervisliku toidu teemaga virtuaalse tahvli padlet-keskkonnas. Elis uuris, kuidas teha chia-pudingit . Viiendikud katsetasid ka pilditöötlust. Karla töö Pixlr keskkonnas on näiteks selline:
Neljandikud joonistasid Pixton programmis koomiksit ning panid ise kokku gif-pilte. Miguel pildistas Kasperit ja Germanit ning tegi sellise liikuva pildi:
Ja muidugi osalesid suured ja väikesed õpilased Hour of Code programeerimisnädalal ning kirjutasid koodi selleks, et tige lind saaks kinni püüda oma põlise vaenlase rohelise sea. Soovijatel on võimalik ka ise KoodiTunnist osa võtta. Meie õpilaste lemmikülesanne asub siin.
Järgmise trimestril on plaanis õpilastele tutvustada robootikat ja erinevaid pildistamis- ning salvestusvõimalusi ning keskenduda veelgi rohkem koostööoskuste arendamisele.
Täna kogunes selle õppeaasta esimesele digikoolitusele klassitäis õpetajaid, kes katsetasid kuulutuse tegemist postermywall keskkonnas ning lühikese tagasiside kogumist mentimeter keskkonna abil. Lisaks katsetasime ajalehe artikli stiilis teksti kujundamist ja gif-pildi loomist selles keskkonnas.
Oli väga tore, et vaatamata suhteliselt pikale vahele digikoolitustes ei olnud õpetajad unustanud kõige olulisemaid eeldusi oma digipädevuste tõstmisel: julgust katsetada, küsida ja ülesannetele loovalt läheneda. On igal juhul põhjust õpetajatest õpilaste üle rõõmu ja uhkust tunda!
Koolituse materjal koos kuulutuse tegemise keskkonna kasutusjuhendiga on leitav siit.
Väljas oli juba suur kevad, kui õpetajad kohtusid selle õppeaasta viimasel digikoolitusel. Koolituse eesmärgiks oli koguda ideid e-õppe päeva õpiülesannete koostamise jaoks. Konkreetsete õpikeskkondade asemel keskendusimegi pigem võimalikele tegevustele ja võimalustele ainetevaheliseks lõiminguks, sest ideaalis võiksid e-õppe päeva ülesanded lähtuda pigem õpieesmärkidest, mitte õppeainetest.
On väga tore, et digipädevad õpetajad üle Eesti oma õpetamise kogemust ja saadud tulemusi jagavad. Nii sain ka mina tutvustada erinevates koolides tehtud töid ning usun, et meie õpetajad kogusid neist inspiratsiooni ka meie õpilaste jaoks.
Koolituse esitluse leiab siit.
Kooliaasta lõpus tegeles meie robootikaõpetaja Gady suuremat sorti sorteerimistööga ning katsus ka iga miniatuurse legotüki tema õigesse sahtlisse tagasi panna. Ikka selleks, et uuel aastal kohe uue hooga alustada!
Sorteerimiseks valmis:
Aprilli alguses võtsid meie kooli nooremate õpilaste robootikaringis osalejad osa Tartus AHHAA keskuses toimunud FIRST LEGO League Jr. näitusest, kus kokku oli korraldajate sõnul rekordarv osalejaid, lausa 231 meeskonda.
Suur melu ja palju rahvast meeskonda nimega Karu ja kurjad mesilased ei heidutanud. Vapralt esitleti kohtunikele ehk innustajatele enda valmistatud robotit ning meeskonda ja projekti tutvustavat plakatit. Innustajatelt saadud tagasiside oli tunnustav: vaid lühikese ajaga oli jõutud WeDo 2.0 robootikakomplektiga ehitada vahva mesitaru ning selle ümber lendav mesilane.
Näituse ajal oli võimalik ka teiste meeskondade tehtud töödega tutvuda ning AHHAA-s niisama ringi uudistada. Üritus lõppes tordisöömise ja Jänku Jussiga tehtud ühispildiga. Kogemus mõjus meie õpilastele motiveerivalt ning jagatud muljetest said innustust ka mitmed sõbrad-klassikaaslased, kes avaldasid soovi ka ise robootikaringi tegemistes kaasa lüüa.
Aitäh robootikaringi juhendajale Gady Pähklemäele!
Piltide autor: Karita Rokka
Rohkem pilte üritusest on leitavad FLL Jr. Facebooki lehelt: https://www.facebook.com/jrfllestonia/
Õpetajate digikoolitused jätkuvad ka uuel aastal ning esimest korda kohtuti veebruari alguses. Arvutiklassitäis õpetajaid tuletas esmalt uuesti meelde autoriõiguste ning viitamise põhimõtted. Seejärel oli kõikidel võimalik katsetada pildiotsingut, leitud piltidest kollaaži tegemist ning QR-koodi loomist.
Vaatamata sellele, et QR koodi loomist katsetasid paljud õpetajad esimest korda, said kõik osalejad sellega hakkama ning koolituse lõpuks oli võimalik QR koodi lugeja abil imetleda huvitavaid ning kauneid kollaaže. Oleme oma diginutikate õpetajate üle uhked!
Digikoolituse materjalid on leitavad siit.
Jaanuar algas robootikaringi vanematele õpilastele tegusalt: 14. jaanuaril osalesid nad FIRST LEGO League Estonia Lõuna-Eesti eelvoorus, mis toimus AHHAA keskuses Tartus. Päev oli pikk ning täis põnevaid ülesandeid. Poisid ise kinnitasid pärast üritusel osalemist, et huvi robootika ja programmeerimise vastu suurenes veelgi ning võimaluse korral võiks kindlasti ka edaspidi sarnastel võistlustel osaleda.
Aitäh Gady Pähklemäele õpilaste juhendamise eest!
Rohkem pilte toimunud võistluse kohta leiab ürituse Facebook’i lehelt.